**Szám:** 1-9/2022.

11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. szeptember 29-i rendes, nyilvános ülésére**

**Tárgy:** Döntés önkormányzati intézkedésekről

**Tisztelt Képviselő-testület!**

A Covid-19 vírus okozta világméretű járványhelyzet (koronavírus-járvány) a magyarországi helyi önkormányzatokat is korábban nem látott kihívások elé állította. 2020. január 30-án az Egészségügyi Világszervezet (WHO) világméretű egészségügyi veszélyhelyzetet hirdetett ki az új koronavírus-járvány (COVID-19) miatt. 2020. március 11. óta a magyar kormány, élve alkotmányos felhatalmazásával, különleges jogrendet vezetett be, több ízben is veszélyhelyzetet hirdetve. A járványhelyzet miatt elrendelt veszélyhelyzetben megalkotott kormányrendeletek pénzügyi gazdasági hatása is jelentős bevétel csökkenéssel és központi közvetett és közvetlen elvonással érintette a településeket.

A helyi önkormányzatoknak számtalan új feladattal és a korábbiak kereteinek megváltozásával kellett, és jelenleg is kell szembenézniük. A veszélyhelyzetben meghozott több száz jogszabály és közjogi szervezetszabályozó eszköz jelentős része érintette a helyi önkormányzatok működését.

Az elmúlt években elrendelt veszélyhelyzeti időszak lényegében kisebb megszakításokkal 2020. március 11. [15 óra] időponttól 2022. június 30. napjáig tartott, melynek során kormányrendeleti kormányzás valósult meg. Testületi ülések megtartására sem kerülhetett sor. Számos központi korlátozósát került bevezetésre, mint pl.: 1,5 m-es távolságtartás, kötelező maszk használat, online oktatás, 65 év felettiek vásárlási időszakainak kijelölése, a vendéglátó üzletek korlátozott bezárása, közönséget fogadó intézmények teljes körű zárva tartásáról, a rendezvények látogatásának és a gyűlések helyszínén való tartózkodásnak a tilalma, iparűzési adófizetési kötelezettségekre vonatkozó könnyítésekről, kijárási korlátozás, teraszok utáni közterület-használati díjfizetés átmeneti megszűntetése, gépjármű adó önkormányzati elvonása.

A veszélyhelyzetben a kieső bevételeink mellett a védekezés költségei is jelentős terhet jelentettek a városunk számára, amely 9,3 millió forintot tett ki a 2020-as költségvetésben. Az előzetes információk alapján ezen költségek központi adatszolgáltatását követően kormányzati támogatással történő megtérítése sem valósult meg.

A veszélyhelyzet az önkormányzat gazdálkodása szempontjából is jelentős bevétel csökkenést eredményezett, amit az alábbi táblázat részletez:

|  |  |  |  |
| --- | --- | --- | --- |
|  | **2019. év**  (Ft) | **2020. év**  **(Ft)** | **2021. év**  (Ft) |
| **Telekadó** | 235.200 | 613.639 | 919.642 |
| **Építményadó** | 35.407.731 | 31.525.016 | 32.351.831 |
| **Kommunálisadó** | 23.302.935 | 23.404.001 | 23.299.508 |
| **Helyi iparűzési adó** | 281.993.952 | 290.167.619 | 238.335.080 |
| **Idegenforgalmi adó** | 1.364.000 | 249.000 | 846.500 |
| **Talajterhelési díj** | 954.249 | 1.485.100 | 1.809.400 |
| **Gépjárműadó**  **(40%)** | 22.705.500 | 0 | 0 |

Elsősorban a helyi iparűzési adó és a gépjárműadó tekintetében történt számottevő változás a járványt megelőző 2019. évhez viszonyítva. A kommunálisadóból befolyt bevétel a 2020. és 2021. években az előző évhez képest nem változott, az építményadó összege 9-11 %-kal lett kevesebb. A gépjárműadó helyben maradó 40%-a a járványügyi alap bevételi forrása lett 2020. évtől. A járvány gazdasági hatásainak mérséklése érdekében adózási könnyítés került bevezetésre a 140/2020.(IV.21.) számú kormányrendelettel, így 2020. április 26. és 2021. június 30-a közötti időszakban eltöltött vendégéjszaka utáni idegenforgalmi adót az adó alanyának nem kellett megfizetnie, az adó beszedésére kötelezettnek nem kellett beszednie.

A helyi iparűzési adóban a 639/2020. (XII.22.) Korm. rendelet 2. §-a alapján a mikro-, kis- és középvállalkozásnak minősülő adózók 2021. február 25-ig nyilatkozatot adhattak be, amelynek megtétele esetében a Htv. szerint bevallott adóelőleg 50 százalékát kellett az egyes esedékességi időpontokban megfizetni. A kieső iparűzési adóbevétel kompenzálásra került, a Magyarország 2021. évi központi költségvetéséről szóló 2020. évi XC. törvény 3. mellékletének 6.3 pontja alapján:

* „ a huszonötezer főnél nem nagyobb lakosságszámú települési önkormányzat részére a mikro-, kis- és középvállalkozásnak minősülő vállalkozók számára biztosított adómértékkedvezmény miatt a 2021. évben kieső iparűzési adóbevételének összegével megegyező összegű támogatás kifizetés teljesíthető”

2021. évben június és október hónapban folyósított támogatás összege 46.723.236 Ft volt.

A világjárványt követően mára a gazdasági szektorban is jelentős recesszióval kell szembesülni. Az idei első fél év még jónak számító GDP-növekedése után a következő negyedévekben feltehetően egyre rosszabb eredmények fognak érkezni. A szakember szerint a neheze 2022 negyedik negyedévében és 2023 első felében érkezik el Magyarországra. További rossz kilátásra adhat okot, hogy a KSH által közölt augusztusi inflációs adatok évtizedes csúcsokat döntöttek meg, és 2022. augusztusban a fogyasztói árak átlagosan 15,6 százalékkal meghaladták az egy évvel korábbit. Az elmúlt egy évben az élelmiszerek és a tartós fogyasztási cikkek ára emelkedett a leginkább – 12 hónap alatt az élelmiszerek ára 30,9 százalékkal emelkedett. Jelentős problémát jelent továbbá, hogy a városüzemelés keretében az önkormányzatok árstoppos üzemanyag beszerzésre nem jogosultak, így mind a közmunka programokban, mind a közterület fenntartások során jelentős költségnövekedéssel kell kalkulálni az eredeti költségvetési rendeletben jóváhagyott keretekkel szemben. A jövő évi központi költségvetésben tervezett infláció jelentősen alulbecsült, amelynek felülvizsgálata mindenképpen elkerülhetetlen, amelynek részletei, illetve a jövő évi önkormányzati finanszírozás –fenntarthatóságot biztosító - lehetséges változásai jelenleg nem ismertek.

Mint ismert a Kormány 217/2022. (VI.17.) számú rendeletével döntött a veszélyhelyzet ideje alatt az egyetemes szolgáltatásra jogosultak körének meghatározásáról. A rendelet alapján 2022. augusztus 1-től mind villamos energia, mind földgázellátás esetében az önkormányzatoknak megszűnt a jogosultsága az egyetemes szolgáltatásra. Ez alól kivételt képeztek az önkormányzati lakások, melyek továbbra is működhetnek egyetemes szolgáltatás keretében.

Annak érdekében, hogy augusztus 1-től ne váljon lehetetlenné az önkormányzatok számára az energiaellátás, a rendelet biztosítja a végső menedékes jogintézmény keretében történő ellátásra való lehetőséget, mely jogviszony 2022.12.31-ig tart. Ezen jogintézmény igénybevételével kapcsolatosan az önkormányzatoknak 2022. július 1-éig nyilatkozatot kellett benyújtania a szolgáltató felé azon fogyasztási helyeik feltüntetésével, melyekre végső menedékes jogintézményt kívánnak alkalmazni.

Az önkormányzati lakások fogyasztási helyeikre szintén nyilatkozási kötelezettség volt, hogy azok továbbra is egyetemes szolgáltatásban, lakossági fogyasztóként tudják vásárolni az energiát.

A Hivatal munkatársai a nyilatkozatokat határidőre megküldték a szolgáltatók felé.

Jelentős fogyasztást ad ki a közvilágítás, melynek havi költsége bruttó 1.859.237 Ft. Ezen esetben viszont szerencsés helyzetben vagyunk, hiszen erre, valamint további 33 egység villamos energia ellátásárat már korábban versenypiaci szerződést kötöttünk, melyek 2024. december 31-ig hatályosak rögzített energia árral. Ennek ellenére látható árnövekvés ezen számlák esetében is, melyek a közvetített szolgálatások emelkedésének terhére róhatók fel.

Az energiahelyzet felmérései alapján elmondható, hogy az önkormányzat intézményeinek már versenypiaci szerződéseik vannak, melynek lejárata mind az óvoda, mind a művelődési ház mind az egészségügyi központ esetében is 2023. december 31, így ezen intézmények esetében jelenleg nincs szükség energia beszerzést kiírni. Drágulással viszont ezen intézmények esetében is kalkulálni kell, ugyanis a szolgáltató júliusban tájékoztatta az intézményeket az áremelkedésről.

A kormányrendelet alapján az önkormányzat részéről villamos energia szerződés esetén 9 egység került korábbi egyetemes fogyasztásból végső menedékes jogintézménybe, gáz szerződés esetén pedig további 4 egység. Az önkormányzati lakások közül pedig 10 egység került bejelentésre (a bérlő nevén lévő szerződések esetében nem volt szükséges), hogy továbbra is egyetemes/lakossági fogyasztóként számoljanak vele. A végső menedékes jogintézménybe került fogyasztási helyek éves villamos energia fogyasztása 39.780 kWh, gáz fogyasztása 20.797 m3.

Az önkormányzati tulajdonú ingatlanok gázfogyasztása esetében 14 fogyasztási helyen már versenypiaci szerződés van érvényben, ez azonban 2022. december 31-én lejár, így ezen fogyasztási helyek esetében is szükséges gondoskodni a további ellátásról. Ezen fogyasztási helyek éves gáz fogyasztása 15.324 m3.

A fent leírtak alapján, tehát jól látható, hogy 2023. január 1-től új szerződéseket kell kötnünk mind villamos energia-, mind földgázellátásra.

A nyilatkozatok megküldését követően szeptemberben megérkeztek az első végső menedékes jogintézményben lévő villamos energia számlák, mely már most jól mutatják mekkora többlet forrás igényt fognak okozni az önkormányzatnak. Egy példa okán a korábbi nettó 31,020 Ft/kWh áron havi 13.202,- Ft-os villanyszámla, jelenleg nettó 106,17 Ft/kWh áron havi 35.792 Ft-ba kerül. Egy nagyobb épület esetében, mint például a Batthyány L. u. 15. ez a korábbi 135.229,- Ft helyett 362.209,- Ft-ot jelent. A végső menedékes jogintézményben képezett egységár egy, az egyetemesnél magasabb, de a versenypiaci árnál még mindig jóval alacsonyabb díj. A jelenlegi információk és tájékoztatások alapján a január 1-étől megkötésre kerülő villamos energia szerződések egységára akár ennek még a duplája is lehet.

Gázzal kapcsolatos végső menedékes jogintézményben lévő fogyasztási hely számlája még nem érkezett, de előzetes információk alapján a korábbi ~ 150 Ft/m3- hez képest nettó 470 Ft/m3-es áron várható.

A 217/2022. (VI.17.) Korm. rendelettel jött hirtelen döntés és annak következményei alapos megismerése érdekében kapcsolatba kerültünk a Sourcing Hungary Kft.-vel, melynek több alkalommal is részt vettünk az energiaválsággal kapcsolatos tájékoztató webináriumán. A webináriumok során jól látható volt a cég energiaszektorhoz, és az ezzel kapcsolatos beszerzésekhez való professzionális viszonya.

A Sourcing Hungary Kft. Magyarország piacvezető független energia beszerzési és energiahatékonysági szakértő szervezete. Céljuk, hogy a beszerzési és energetikai szolgáltatások keretében a piacon elérhető módszerek, technikák, eszközök és piaci információk birtokában optimalizálják a beszerzési költségeket és feltételeket, tovább racionalizálják és automatizálják a folyamatokat és növeljék a hatékonyságot.

Az országban elsőként létrehozták a Magyar Energia Beszerzési Közösséget, mely által csoportos energia beszerzéseket valósítanak meg. A csoportos beszerzés keretében kihasználják az együttes fellépésből származó mennyiségi előnyöket, ugyanakkor a csatlakozó tagok számára biztosítják az egyedi függetlenséget. A tenderek keretében a csoportos fellépésből adódóan a tagoknak semmiféle együttes kötelezettség vállalása nincs, hiszen a tagok egyedi szerződéseket kötnek a tender győztes energiakereskedő társasággal, ugyanakkor érvényesül a mennyiségi toleranciában való átjárhatóság.

A MEBEK-hez való csatlakozás érdekében egy csatlakozási szándéknyilatkozatot szükséges megtenni.

A nyilatkozat tétel során összegyűlt adatok alapján január 1-től ~ 40.000 kWh/év villamosenergiára, és ~36.000 m3 gáz-ra nem lesz tovább szerződésünk, mely értékek a jelenleg látható piaci adatok alapján meghaladják a közbeszerzési értékhatárt.

Amennyiben csatlakozni kívánunk a következő csoportos közbeszerzéshez, abban az esetben egy Szindikátusi szerződést is szükséges kötni, mely egy együttműködési megállapodás a Sourcing Hungary Kft. által szervezett Magyar Energia Beszerzési Közösség keretében az ajánlatkérők villamos energia és gáz beszerzési feladatainak összehangolására, valamint villamos energiaszükségletük és gáz szükségletük közös közbeszerzési eljárásban törtnő beszerzésére.

Az Együttműködés által az Ajánlatkérők olyan feltételeket kívánnak teremteni, melyek elősegítik az energia-beszerzésre fordított várható költségeik optimalizálását, az esetleges korábbi közös beszerzés során elért költségszint megtartását. Ezért az ajánlatkérők – fogyasztási kapacitásaik és energia felhasználásaik összesítésével – energia beszerzési közösséget hoznak létre, és a mindenkori Gesztor által képviselt ajánlatkérői csoportként fellépve, a mindenkori Gesztor koordinálásával teljes ellátás alapú villamos energia kereskedelmi szerződés megkötésére irányuló közös közbeszerzési eljárás(ok) lefolytatását határozzák el.

A 2023. január 1-ei sürgető időpont miatt várhatóan október elején indulnak a következő energia beszerzéssel kapcsolatos közbeszerzések, melyhez való csatlakozási szándékunkat javasolt megfontolni a fent leírtak alapján.

Összességében jól látható, hogy nehéz gazdasági kilátások elé kell nézni az önkormányzatoknak is. Ugyan az iparűzési adó 1 %-ra történő kormányzati csökkentése megszüntetésre került, amelynek bevételi hatása azonban - amennyiben lesz a jelen, illetve a jövőbeni gazdasági hatások után - jóval később, 2023. évben várható. A jelenleg prognosztizálható önkormányzati működés pénzügyi stabilitásának megőrzése központi többlettámogatás nélkül nem megvalósítható, mivel jelenleg sem finanszírozza a központi normatíva az egyes intézmények működését.

A Gazdasági és Városfejlesztési Bizottság az előterjesztést a 2022.szeptember 22-i ülésén megtárgyalta, a 70/2022. (IX.22.) és 71/2022. (IX.22) számú határozataival elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat:**

**I.**

Zalaszentgrót Város Önkormányzat Képviselő-testülete a beszámolóban foglaltak alapján egyetért azzal, hogy az önkormányzat és intézményei vonatkozásában törekedni kell a működés racionalizálásával a költségvetési finanszírozási keretek megtartására.

Zalaszentgrót Város Önkormányzat Képviselő-testülete felkéri az önkormányzati intézmények vezetőit, hogy az intézményi működését tekintsék át és a szükséges döntések meghozataláról gondoskodjanak.

**Határidő:** folyamatos

**Felelős:** felkérésre: intézményvezetők

II. Zalaszentgrót Város Önkormányzata Képviselő-testülete úgy dönt, hogy csatlakozik a Magyar Energia Beszerzési Közösséghez, a villamos energia és gáz beszerzésekkel kapcsolatos közbeszerzési eljárások lebonyolítására szerződést köt a Sourcing Hungary Kft.-vel (1138 Budapest, Madarász Viktor u. 47-49.) nettó 900.000 Ft +ÁFA díjért villamos energiára és nettó 900.000 Ft + ÁFA gáz beszerzésre, azaz összesen bruttó 2.286.000,- Ft-ért, melynek fedezetét a 2022. évi költségvetés dologi kiadások szakérői díjainak terhére biztosítja.

A Képviselő-testület felhatalmazza a polgármestert a szükséges intézkedések megtételére és a szerződések megkötésére.

**Határidő:** 2022. december 31.

**Felelős:** Baracskai József polgármester

Dr. Simon Beáta jegyző

**Zalaszentgrót**, 2022. szeptember 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  **jegyző** |