**Szám:** 1-9/2022.

13. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. szeptember 29-i rendes, nyilvános ülésére**

**Tárgy:** Tájékoztatás a Zalaszentgróti Szociális, Család- és Gyermekjóléti Központ és a Zalaegerszegi Tankerületi Központ Zalaszentgróti Pedagógiai Szakszolgálat intézményi elhelyezésének változásával kapcsolatban

**Tisztelt Képviselő-testület!**

A Zalaszentgrót és környező települések Intézményfenntartó Társulásának fenntartásában lévő Zalaszentgróti Szociális, Család- és Gyermekjóléti Központ (továbbiakban Szociális Központ) – a hatályos alapító okiratában foglaltaknak, valamint a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 56. §-a alapján, miszerint a szociálisan rászorultak részére személyes gondoskodást az állam, valamint az önkormányzatok biztosítják – Zalaszentgrót város közigazgatási területén, valamint a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területén biztosítja a házi segítségnyújtásnak a Szoctv. 63. §-ában meghatározott feladatait, nevezetesen a szociális segítést vagy – a szociális segítés tevékenységeit is magába foglaló – személyi gondozást. Mint köztudott, tevékenységét a Zalaszentgrót Város Önkormányzata kizárólagos tulajdonában lévő, Zalaszentgrót, Batthyány u. 32. szám alatti székhelyen, valamint a szintén önkormányzati tulajdonú Zalaszentgrót, Batthyány u. 15. szám alatti, volt gimnáziumi épületben helyiségbérleti szerződés alapján működtetett telephelyen végezte.

A Szociális Központ részéről már régóta felmerült igényként, hogy tevékenységét egy épületen belül, központi székhelyen szeretné végezni. Az előzetes felmérések és lehetőségek vizsgálata alapján reális megoldásként a székhely Batthyány u. 15. szám alatti épületbe történő áthelyezése adódott, azonban ebben az épületben a Szociális Központ számára alkalmas és szükséges helyiségekben a Zalaegerszegi Tankerületi Központ Zalaszentgróti Pedagógiai Szakszolgálata végezte tevékenységét szintén a Zalaszentgrót Város Önkormányzatával kötött használati szerződés alapján.

Zalaszentgrót Város Polgármestere és a Zalaegerszegi Tankerületi Központ vezetője között személyes tárgyalásra került sor, amelynek keretében egyeztetésre került annak lehetősége, hogy a Zalaszentgróti Pedagógiai Szakszolgálat a Zalaszentgrót, Batthyány u. 32. szám alatti, különálló épületbe költözzön át. A javaslat elől a Tankerület nem zárkózott el, sőt támogatta azt, hiszen mindenképpen előnyt jelent a Szakszolgálat számára, hogy egy különálló épületben végezheti tevékenységét.

Az egyeztetést követően elkezdődött annak felmérése, hogy milyen engedélyezési eljárások és fizikai átalakítások szükségesek a Szociális Központ új, telephellyel egyesített székhelyen való működése jogszabályi feltételeknek való megfeleléséhez. Mivel a működési engedély kiadásának nem volt objektív akadálya a Batthyány u. 15. szám alatti épület tekintetében, elkezdődtek az érintett helyiségek fizikai kialakításához szükséges átalakítások, melyek 2022. augusztus hónap során befejeződtek. Ennek köszönhetően 2022. szeptember 1-ével a Szociális Központ a Batthyány u. 15. szám alatti épületben összevontan folytathatja tevékenységét, míg a Pedagógiai Szakszolgálat a Batthyány u. 32. szám alatti különálló épületben kezdhette el az új tanévet.

Fent leírtak miatt több intézkedés is szükségessé válik:

* Egyrészt módosítani szükséges a Zalaszentgrót Város Önkormányzata és a Szociális Központ között 2020. december 10-én létrejött, Zalaszentgrót, Batthyány u. 15. számú épület helyiségeire vonatkozó helyiségbérleti szerződést az épületben bérelt helyiségek alapterületének 2022. szeptember 1-ével kialakult állapot szerinti rezsiköltségek felosztásának aktualizálása érdekében. A módosítás 2022. szeptember 1-től lép hatályba, előkészítését a Zalaszentgróti Közös Önkormányzati Hivatal Műszaki Osztályának munkatársai végzik.
* Másrészt intézkedni szükséges a Zalaszentgrót Város Önkormányzata és a Zalaegerszegi Tankerületi Központ között 2016. december 30-án létrejött, 2020. március 31-én módosított Zalaszentgrót, Batthyány u. 15. számú épület helyiségeire vonatkozó használati szerződés megszüntetése vonatkozásában. Lehetséges megoldásként felmerül a Zalaszentgrót Város Önkormányzata és a Zalaegerszegi Tankerületi Központ között 2016. december 15-én létrejött vagyonkezelési szerződés Zalaszentgrót, Batthyány u. 32. számú épületre történő kiterjesztésére vonatkozó módosítása, mely záradékában megszüntetné a korábbi, Zalaszentgrót, Batthyány u. 15. számú épület helyiségeire megkötött használati szerződést. A végleges megoldás egyeztetése a Zalaegerszegi Tankerületi Központtal folyamatban van, előzetes információk alapján a megállapodást a Tankerület jogi osztálya készíti elő, amennyiben a Képviselő-testület a vagyonkezelési szerződés módosításához előzetesen hozzájárul.

A megkötendő megállapodás előkészítése során az alábbi szempontok kerülnek előtérbe:

1. A szerződés megkötésére közös megegyezéssel kerül sor.
2. A hatályba lépés dátuma 2022. szeptember 1., így a Zalaegerszegi Tankerületi Központot, mint vagyonkezelőt 2022. szeptember 1. napjától kezdődően illetik meg a vagyonkezeléssel kapcsolatos jogok és terhelik a kötelezettségek.
3. A szerződésben rögzítésre kerül, hogy az ingatlant érintő jövőbeni fejlesztések értéke, a beépített vagyonelemek Zalaszentgrót Város Önkormányzat tulajdonát képezik, azok térítésmentesen átadásra kerülnek.
4. Zalaszentgrót Város Önkormányzata, mint tulajdonos részéről bérleti díj nem kerül meghatározásra, a korábbiakhoz hasonlóan kizárólag a Zala Megyei Pedagógiai Szakszolgálat Zalaszentgróti Tagintézménye tevékenységének végzése céljából az Önkormányzat az épületet térítésmentesen adja át vagyonkezelésbe a Zalaegerszegi Tankerületi Központ részére. A felmerülő rezsiköltségek teljeskörű megfizetése fenti időponttól a használó kötelezettsége.
5. Az épület karbantartási és üzemeltetési költségei a használót terhelik 2022. szeptember 1-től kezdődően, a beruházás jellegű elengedhetetlen kiadások finanszírozása a tulajdonos Önkormányzat feladata.

A Gazdasági és Városfejlesztési Bizottság az előterjesztést a 2022. szeptember 22-i ülésén megtárgyalta, a 73/2022. (IX. 22.) és 74/2022. (IX.22) számú határozataival elfogadta és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatokat elfogadni.

**Határozati javaslat:**

1. Zalaszentgrót Város Önkormányzata Képviselő-testülete egyetért azzal, hogy 2022. szeptember 1-től a Zalaszentgróti Szociális, Család- és Gyermekjóléti Központ a Zalaszentgrót, Batthyány u. 15. szám alatti épületben összevontan végzi tevékenységét, illetve látja el feladatát, továbbá a feladatvégzéshez az ingatlant biztosítja.

A Képviselő-testület felhatalmazza a polgármestert a további szükséges egyeztetések lefolytatására, illetve a hatályban lévő használati szerződés módosításának aláírására.

A Képviselő-testület felkéri a jegyzőt, hogy a döntésről a Zalaszentgróti Szociális, Család- és Gyermekjóléti Központot értesíteni szíveskedjen.

Határidő**:** 2022. december 31.

Felelős**:** Dr. Simon Beáta jegyző

1. Zalaszentgrót Város Önkormányzata Képviselő-testülete egyetért azzal, hogy 2022. szeptember 1-től a Zalaegerszegi Tankerületi Központ fenntartásában működő Zala Megyei Pedagógiai Szakszolgálat Zalaszentgróti Tagintézménye a Zalaszentgrót, Batthyány u. 32. számú, különálló épületben végzi tevékenységét, illetve látja el feladatát, továbbá a feladatvégzéshez az ingatlant biztosítja.

A Képviselő-testület felhatalmazza a polgármestert a további szükséges egyeztetések lefolytatására, illetve az előterjesztésben részletezett feltételek szerint elkészített megállapodás aláírására.

A Képviselő-testület felkéri a jegyzőt, hogy a döntésről a Zalaegerszegi Tankerületi Központot értesíteni szíveskedjen.

Határidő**:** 2022. december 31.

Felelős**:** Dr. Simon Beáta jegyző

**Zalaszentgrót,** 2022. szeptember 26.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |
|  |  |